CELEX: 
Language: lt
Date: 2021-02-19 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl taisyklių, taikomų, kai nesilaikoma reikalavimų, susijusių su galvijų, avių ir ožkų identifikavimo ir registravimo sistema, ir administracinių nuobaudų, susijusių su gyvuliais, kurie buvo deklaruoti pagal paramos už gyvulius sistemas arba su gyvuliais susijusias paramos priemones, dydžio apskaičiavimo taisyklių iš dalies keičiamas Deleguotasis reglamentas (ES) Nr. 640/2014

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Šiame deleguotajame akte pateiktas supaprastinimo pasiūlymas tiesioginių išmokų ir integruotos administravimo ir kontrolės sistemos (IAKS) srityje yra susijęs su administracinėmis nuobaudomis, susijusiomis su tiesioginių išmokų už gyvulius sistemomis ir kaimo plėtros priemonėmis. Siūlomi pakeitimai būtų taikomi tik išmokų apskaičiavimui ir administracinių nuobaudų taikymui; sektorių ir kompleksinės paramos taisyklėms jie poveikio neturės.
            
            
               2.KONSULTACIJOS PRIEŠ PRIIMANT AKTĄ
            
            
               Šia iniciatyva tęsiamos ankstesnės pastangos patobulinti ir supaprastinti deleguotąsias ir įgyvendinimo taisykles, susijusias su bendros žemės ūkio politikos valdymu ir kontrole.
            
            
               Šie pasiūlymai grindžiami vidaus patikros rezultatais ir vykstančiomis konsultacijomis su valstybėmis narėmis dėl galimo administracinių nuobaudų sistemos supaprastinimo pagal savanoriškos susietosios paramos su gyvuliais susijusias priemones.
            
            
               Su konsultacijomis raštu susiję dokumentai buvo vienu metu perduoti Europos Parlamentui ir Tarybai, kaip numatyta Bendrajame susitarime dėl deleguotųjų aktų. Siekiant gauti visuomenės atsiliepimų, 2020 m. spalio 9 d. – lapkričio 6 d. šis aktas buvo skelbiamas Geresnio reglamentavimo portale. Gauti du atsiliepimai, tačiau nebuvo pateikta pastabų dėl pasiūlymo konkrečių teisinių elementų, todėl nebuvo imtasi jokių tolesnių veiksmų, susijusių su šios iniciatyvos priėmimu.
            
            
               3.DELEGUOTOJO AKTO TEISINIAI ASPEKTAI
            
            
               Šiame deleguotajame reglamente pateiktas pasiūlymų dėl supaprastinimo, kurį galima atlikti tiesioginių išmokų ir IAKS srityje, sąrašas.
            
            
               Pagrindiniai šio deleguotojo akto teisiniai aspektai:
            
            
               taisyklių suderinimas siekiant atsižvelgti į reikalavimų, susijusių su galvijų, avių ir ožkų identifikavimo ir registravimo sistema (30 straipsnis), nesilaikymą;
            
            
               pavėluotų pranešimų apie su gyvuliais susijusius įvykius siuntimo į centrinę duomenų bazę, kai pavėluotų pranešimų faktas įvyksta dar prieš prasidedant laikymo laikotarpiui / ir (arba) iki ataskaitinės datos (30 straipsnis), principo išaiškinimas.
            
            
               trijų nenustatytų gyvulių ribos, iki kurios administracinės nuobaudos nebūtų taikomos, nustatymas (31 straipsnis);
            
            
               administracinių nuobaudų, kai randami daugiau kaip trys nenustatyti gyvuliai, koregavimas (31 straipsnis).
            
            
               Šis deleguotasis aktas taikomas pagalbos paraiškoms, paramos paraiškoms ir mokėjimo prašymams, susijusiems su paraiškų teikimo metais arba priemokų mokėjimo laikotarpiais, prasidedančiais 2021 m. sausio 1 d.
            
            
               KOMISIJOS DELEGUOTASIS REGLAMENTAS (ES) …/...
            
            
               2021 02 19
            
            
               kuriuo dėl taisyklių, taikomų, kai nesilaikoma reikalavimų, susijusių su galvijų, avių ir ožkų identifikavimo ir registravimo sistema, ir administracinių nuobaudų, susijusių su gyvuliais, kurie buvo deklaruoti pagal paramos už gyvulius sistemas arba su gyvuliais susijusias paramos priemones, dydžio apskaičiavimo taisyklių iš dalies keičiamas Deleguotasis reglamentas (ES) Nr. 640/2014
            
            
               EUROPOS KOMISIJA,
            
         
         
            
               atsižvelgdami į Sutartį dėl Europos Sąjungos veikimo,
            
            
               atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008
                  1
               , ypač į jo 63 straipsnio 4 dalį, 64 straipsnio 6 dalį ir 77 straipsnio 7 dalį, 
            
            
               kadangi:
            
            
               (1)Komisijos deleguotojo reglamento (ES) Nr. 640/2014
                  2
                30 straipsnyje pateiktos taisyklės, pagal kurias nustatomas nustatytų gyvulių skaičius siekiant gauti savanorišką susietąją paramą, grindžiamą pagalbos už gyvulius paraiškomis pagal pagalbos už gyvulius sistemas, arba kaimo plėtros paramą, grindžiamą mokėjimo prašymais pagal su gyvuliais susijusios paramos priemones. Visų pirma jame nustatytos taisyklės, taikomos tais atvejais, kai nesilaikoma galvijų, avių ir ožkų identifikavimo ir registravimo sistemos reikalavimų. Tarybos reglamente (EB) Nr. 21/2004
                  3
                numatyta, kad valstybės narės turi sukurti avių ir ožkų identifikavimo ir registravimo sistemą. Kadangi toje identifikavimo ir registravimo sistemoje nustatyti reikalavimai yra panašūs į reikalavimus, taikomus galvijų identifikavimo ir registravimo sistemai, kaip nustatyta Europos Parlamento ir Tarybos reglamente (EB) Nr. 1760/2000
                  4
               , tikslinga suderinti taisykles, kad būtų atsižvelgta į reikalavimų, susijusių su šių trijų kategorijų gyvulių identifikavimo ir registravimo sistema, nesilaikymą. Šiomis aplinkybėmis, atsižvelgiant į šiuos abu reglamentus, nuoroda į ausies įsagus turėtų būti pakeista nuoroda į identifikavimo priemones;  
            
            
               (2)atsižvelgiant į integruotos administravimo ir kontrolės sistemos raidą ir siekiant supaprastinimo, tikslinga pakoreguoti su pagalbos už gyvulius sistemomis ir su gyvuliais susijusiomis paramos priemonėmis susijusias administracines nuobaudas, nustatytas Deleguotojo reglamento (ES) Nr. 640/2014 31 straipsnyje: jų netaikyti ne daugiau kaip trims nenustatytiems gyvuliams, jeigu juos galima atskirai identifikuoti pagal identifikavimo priemones arba patvirtinamuosius dokumentus, ir pakoreguoti nuobaudų, taikytinų nustačius daugiau kaip tris nenustatytus gyvulius, dydį; 
            
            
               (3)atsižvelgiant į Komisijos deleguotojo reglamento (ES) Nr. 639/2014
                  5
                53 straipsnio 4 dalį, jeigu susietosios paramos priemonė yra susijusi su galvijais ir (arba) avimis ir ožkomis, valstybės narės turi nustatyti paramos skyrimo sąlygą – reikalavimą identifikuoti ir registruoti gyvulius, kaip numatyta atitinkamai Reglamente (EB) Nr. 1760/2000 arba Reglamente (EB) Nr. 21/2004. Be to, pagal tuos reglamentus per tam tikrus terminus į kompiuterinę duomenų bazę turi būti atsiunčiamas pranešimas apie gyvulių gimimo, mirties ir judėjimo atvejus. Šių terminų nesilaikymas laikomas su atitinkamu gyvulių susijusio reikalavimo nesilaikymu. Tačiau, siekiant užtikrinti proporcingumą ir nedarant poveikio kitoms valstybės narės nustatytoms paramos skyrimo sąlygoms, galvijai, avys ir ožkos turėtų būti laikomi atitinkančiais pagalbos arba paramos skyrimo reikalavimus netaikant administracinių nuobaudų, jeigu apie su gyvuliais susijusį įvykį buvo pavėluotai pranešta prieš prasidedant laikymo laikotarpiui arba iki tam tikros referencinės datos, kurią nustatė valstybė narė pagal Deleguotojo reglamento (ES) Nr. 639/2014 53 straipsnio 4 dalį;
            
            
               (4)siekiant aiškumo ir paprastumo Deleguotojo reglamento (ES) Nr. 640/2014 31 straipsnio 3 dalies formuluotė turėtų būti suderinta su paraiškomis pagrįsta sistema arba sistema be paraiškų; 
            
            
               (5)todėl Deleguotasis reglamentas (ES) Nr. 640/2014 turėtų būti atitinkamai iš dalies pakeistas;
            
            
               (6)kad valstybės narės turėtų pakankamai laiko pritaikyti savo sistemas iš dalies pakeistoms taisyklėms įgyvendinti, šis reglamentas turėtų būti taikomas pagalbos paraiškoms, paramos paraiškoms ir mokėjimo prašymams, pateiktiems už paraiškų teikimo metus arba išmokų mokėjimo laikotarpius, prasidedančius 2021 m. sausio 1 d.,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Deleguotasis reglamentas (ES) Nr. 640/2014 iš dalies keičiamas taip:
            
            
               (1)30 straipsnis iš dalies keičiamas taip:
            
            
               (a)4 dalis pakeičiama taip:
            
            
               „4. 
                     Jeigu nustatoma su galvijų, avių ir ožkų identifikavimo ir registravimo sistema susijusių reikalavimų nesilaikymo atvejų, taikomos šios nuostatos:
            
            
               (a)valdoje esantis galvijas, pametęs vieną iš dviejų identifikavimo priemonių, laikomas nustatytu, jei jis aiškiai atskirai identifikuojamas pagal kitus galvijų identifikavimo ir registravimo sistemos elementus, nurodytus Reglamento (EB) Nr. 1760/2000 3 straipsnio pirmos pastraipos b, c ir d punktuose;
            
            
               (b)pametusi vieną iš dviejų identifikavimo priemonių valdoje esanti avis arba ožka laikoma nustatyta, jeigu ją vis tiek galima identifikuoti pagal pirmines identifikavimo priemones pagal Reglamento (EB) Nr. 21/2004 4 straipsnio 2 dalies a punktą ir jeigu tenkinami visi kiti avių ir ožkų identifikavimo ir registravimo sistemos reikalavimai;
            
            
               (c)atskiras valdoje esantis galvijas, atskira avis ar ožka, pametęs (-usi) abi identifikavimo priemones, laikomas (-a) nustatytu (-a), jei gyvulį vis tiek galima identifikuoti pagal registrą, gyvulio pasą, duomenų bazę ar kitomis Reglamente (EB) Nr. 1760/2000 arba Reglamente (EB) Nr. 21/2004 nustatytomis priemonėmis, atitinkamai, su sąlyga, kad jo laikytojas gali pateikti įrodymų, kad jau ėmėsi priemonių situacijai ištaisyti prieš patikros vietoje paskelbimą;
            
            
               (d)jeigu nustatyti reikalavimų nesilaikymo atvejai yra susiję su klaidingais įrašais registre, gyvulių pasuose ar kompiuterinėje gyvulių duomenų bazėje, bet nėra svarbūs siekiant patikrinti kitų, negu nurodyta Deleguotojo reglamento (ES) Nr. 639/2014 53 straipsnio 4 dalyje, paramos skyrimo sąlygų, susijusių su atitinkama pagalbos sistema ar paramos priemone, laikymąsi, atitinkamas gyvulys nenustatytu laikomas tik tada, jei tokių klaidų randama bent per dvi patikras, atliktas per 24 mėnesius. Visais kitais atvejais atitinkami gyvuliai laikomi nenustatytais nuo tada, kai pirmą kartą nustatoma, kad nesilaikoma reikalavimų;
            
            
               (e)jei nustatytas reikalavimų nesilaikymas yra susijęs su pavėluotais pranešimais kompiuterinei duomenų bazei apie su gyvuliais susijusius įvykius, laikoma, kad atitinkamas gyvulys nustatytas, jei pranešimas buvo pateiktas prieš prasidedant laikymo laikotarpiui arba iki ataskaitinės datos, nustatytos pagal Deleguotojo reglamento (ES) Nr. 639/2014 53 straipsnio 4 dalį.
            
         
         
            
               Galvijų, avių ir ožkų identifikavimo ir registravimo sistemos įrašus ir pranešimus šiai sistemai galima bet kada koreguoti akivaizdžių klaidų, kurias pripažino kompetentinga institucija, atvejais.“;
            
            
               (b)5 dalis išbraukiama;
            
            
               (2)31 straipsnis pakeičiamas taip:
            
            
                „31 straipsnis
            
            
               Administracinės nuobaudos, susijusios su gyvuliais pagal pagalbos už gyvulius sistemas arba su gyvuliais susijusias paramos priemones
            
            
               1. Bendra pagalbos ar paramos suma, kurią paramos gavėjas turi teisę gauti pagal pagalbos už gyvulius sistemą arba su gyvuliais susijusios paramos priemonę arba tokios paramos priemonės tam tikros rūšies veiksmą atitinkamais paraiškų teikimo metais, išmokama remiantis pagal 30 straipsnio 3 dalį nustatytu gyvulių skaičiumi, su sąlyga, kad atlikus administracinius patikrinimus arba patikras vietoje:
            
            
               (a)nustatomi ne daugiau kaip trys nenustatyti gyvuliai, o 
            
            
               (b)nenustatytus gyvulius galima identifikuoti bet kuriuo Reglamente (EB) Nr. 1760/2000 arba Reglamente (EB) Nr. 21/2004 nustatytu būdu.
            
            
               2. Nustačius daugiau kaip tris nenustatytus gyvulius, bendra pagalbos ar paramos suma, kurią pagalbos arba paramos gavėjas turi teisę gauti pagal 1 dalyje nurodytą pagalbos sistemą arba paramos priemonę ar tokios paramos priemonės tam tikros rūšies veiksmą atitinkamais paraiškų teikimo metais, sumažinama:
            
            
               (a)procentine dalimi, nustatyta pagal 3 dalį, jeigu ji ne didesnė kaip 20 %;
            
            
               (b)dviguba procentine dalimi, nustatyta pagal 3 dalį, jeigu ji didesnė kaip 20 %, bet ne didesnė kaip 30 %.
            
            
               Jeigu pagal 3 dalį nustatyta procentinė dalis yra didesnė kaip 30 %, pagalba ar parama, kurią pagalbos arba paramos gavėjas būtų turėjęs teisę gauti pagal 30 straipsnio 3 dalį, pagal pagalbos sistemą arba paramos priemonę ar tokios paramos priemonės tam tikros rūšies veiksmą atitinkamais paraiškų teikimo metais neskiriama.
            
            
               Jeigu pagal 3 dalį nustatyta procentinė dalis yra didesnė kaip 50 %, pagalba ar parama, kurią pagalbos arba paramos gavėjas būtų turėjęs teisę gauti pagal 30 straipsnio 3 dalį, pagal pagalbos sistemą arba paramos priemonę ar tokios paramos priemonės tam tikros rūšies veiksmą atitinkamais paraiškų teikimo metais neskiriama. Be to, pagalbos arba paramos gavėjui taikoma papildoma nuobauda, kurios suma yra lygi sumai, atitinkančiai deklaruoto gyvulių skaičiaus ir pagal 30 straipsnio 3 dalį nustatytų gyvulių skaičiaus skirtumą. Jei tos sumos per trejus kalendorinius metus, einančius po kalendorinių metų, kuriais nustatyta, kad nesilaikoma reikalavimų, nepavyksta visiškai išskaityti pagal Įgyvendinimo reglamento (ES) Nr. 908/2014 28 straipsnį, likutis panaikinamas.
            
            
               Valstybės narės gali nuspręsti nustatyti kitą kitų rūšių, nei nurodytos šio Reglamento 30 straipsnio 4 dalyje, gyvulių skaičių, kuris skirtųsi nuo šio straipsnio 1 ir 2 dalyse numatytos trijų gyvulių ribos. Nustatydamos tą skaičių valstybės narės užtikrina, kad jis iš esmės būtų lygiavertis tai ribai, atsižvelgdamos, inter alia, į sutartinių gyvulių ir (arba) skirtos pagalbos ar paramos sumą. 
            
            
               3. Siekiant nustatyti 2 dalyje nurodytą procentinę dalį, gyvulių pagal pagalbos sistemą arba paramos priemonę arba tam tikros rūšies veiksmą, kurie nebuvo nustatyti, skaičius padalijamas iš pagal tos pagalbos sistemą arba paramos priemonę arba tam tikros rūšies veiksmą nustatytų gyvulių skaičiaus atitinkamais paraiškų teikimo metais.
            
            
               4. Jei bendra pagalbos ar paramos suma, kurią pagalbos arba paramos gavėjas turi teisę gauti pagal tą pagalbos sistemą arba paramos priemonę ar tokios paramos priemonės tam tikros rūšies veiksmą atitinkamais paraiškų teikimo metais, apskaičiuojama remiantis paramos skyrimo sąlygas atitinkančių gyvulių buvimo valdoje dienų skaičiumi, gyvulių, kurie nebuvo nustatyti, kaip nurodyta 2 dalyje, skaičius taip pat apskaičiuojamas atsižvelgiant į tų gyvulių buvimo valdoje dienų skaičių.“
            
            
               2 straipsnis
            
            
               Įsigaliojimas ir taikymas
            
            
               Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            
            
               Jis taikomas pateiktoms pagalbos paraiškoms, paramos paraiškoms ir mokėjimo prašymams, pateiktiems už paraiškų teikimo metus arba priemokų mokėjimo laikotarpius, prasidedančius 2021 m. sausio 1 d.
            
         
         
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 02 19
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 347, 2013 12 20, p. 549. 
               
               
                  
                     (2)
                  
                        2014 m. kovo 11 d. Komisijos deleguotasis reglamentas (ES) Nr. 640/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos dėl integruotos administravimo ir kontrolės sistemos ir dėl išmokų neskyrimo arba atšaukimo sąlygų bei administracinių nuobaudų, taikomų tiesioginėms išmokoms, paramai kaimo plėtrai ir kompleksinei paramai (OL L 181, 2014 6 20, p. 48).
               
               
                  
                     (3)
                  
                        2003 m. gruodžio 17 d. Tarybos reglamentas (EB) Nr. 21/2004, nustatantis avių ir ožkų identifikavimo bei registravimo sistemą ir iš dalies pakeičiantis Reglamentą (EB) Nr. 1782/2003 bei Direktyvas 92/102/EEB ir 64/432/EEB (OL L 5, 2004 1 9, p. 8).
               
               
                  
                     (4)
                  
                        2000 m. liepos 17 d. Europos Parlamento ir Tarybos reglamentas (EB) Nr. 1760/2000, nustatantis galvijų identifikavimo bei registravimo sistemą, reglamentuojantis jautienos bei jos produktų ženklinimą ir panaikinantis Tarybos reglamentą (EB) Nr. 820/97 (OL L 204, 2000 8 11, p. 1).
               
               
                  
                     (5)
                  
                        2014 m. kovo 11 d. Komisijos deleguotasis reglamentas (ES) Nr. 639/2014, kuriuo papildomas Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės, ir iš dalies keičiamas to reglamento X priedas (OL L 181, 2014 6 20, p. 1).